《赵宪使席上》
宋代·释居简

乡来踏雪旴水滨，雪云贴水一样清。老玉堂仙在江上，玉色照耀梅花明。

亦有过庭一双玉，翠鸾矫矫停梧竹。乃翁事业在太史，天遗埙篪响相续。

浙江以西秋雨馀，一道十九几为鱼。悬金并日相喣濡，官忧输赋私忧租。

鲜明绣衣霄汉立，终日讲明荒政急。只今人命在盆底，犹解倒悬端不啻。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。